**Ministru kabineta noteikumu projekta „Grozījumi Ministru kabineta 2013.gada 18.jūnija noteikumos Nr.328 „Prasības kautuvēm, kurās nokauto dzīvnieku gaļu mazā daudzumā realizē vietējā tirgū”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks | | Ministru kabineta noteikumu projekta „Grozījumi Ministru kabineta 2013.gada 18.jūnija noteikumos Nr.328 „Prasības kautuvēm, kurās nokauto dzīvnieku gaļu mazā daudzumā realizē vietējā tirgū”” mērķis ir rast iespēju mazas kapacitātes kautuvēs apstrādāt un sadalīt nomedītos savvaļas medījamos dzīvniekus, kā arī noteikt atkāpi mājputnu un zaķveidīgo pirmskaušanas apskatei un pēckaušanas veterinārajai ekspertīzei, ja mājputnu un (vai) zaķveidīgo saimniecība atrodas pie kautuves.  Projekts stāsies spēkā Oficiālo publikāciju un tiesiskās informācijas likuma 7. panta trešajā daļā paredzētajā kārtībā. |
| **I. Tiesību akta projekta izstrādes nepieciešamība** | | |
| 1. | Pamatojums | Zemkopības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban spēkā ir Ministru kabineta 2013.gada 18.jūnija noteikumi Nr.328 „Prasības kautuvēm, kurās nokauto dzīvnieku gaļu mazā daudzumā realizē vietējā tirgū” (turpmāk – noteikumi Nr. 328). Noteikumi Nr. 328 nosaka prasības mazas kapacitātes kautuvēm, kurās kauto dzīvnieku gaļa tiek realizēta vietējā tirgū. Noteikumos regulēts kaujamo dzīvnieku skaits, noteiktas atkāpes kaušanas telpām un to aprīkojumam un gaļas piegādes nosacījumi, kā arī prasības veselības un identifikācijas marķējumam, ar kuru marķē gaļu, kas nonāk realizācijā no kautuvēm, kurām piemērotas atkāpes.  Noteikumi Nr. 328 jāgroza, paredzot iespēju mazas kapacitātes kautuvēs apstrādāt un sadalīt nomedītos savvaļas medījamos dzīvniekus, lai paplašinātu iespējas un paaugstinātu kvalitāti šādu dzīvnieku apstrādei un sadalei.  Zemkopības ministrija ir pieņēmusi lēmumu grozīt noteikumus Nr. 328, paredzot iespēju apstrādāt arī nomedītos savvaļas dzīvniekus. Pēc vairākām tikšanās reizēm un diskusijām ar nozares pārstāvjiem tika secināts, ka nomedīto savvaļas medījamo dzīvnieku apstrādei lielākoties tiek izmantoti tikai savvaļas dzīvnieku gaļas apstrādes uzņēmumi. Saskaņā ar normatīvajos aktos noteikto nomedītos savvaļas medījamos dzīvniekus var apstrādāt arī kautuvē, kas atzīta Eiropas tirgum. Tomēr prakse rāda, ka lielās atzītās kautuves strādā ar lielu kaujamo lauksaimniecības dzīvnieku apjomu un lielām jaudām, tādēļ viena vai divu nomedīto savvaļas medījamo dzīvnieku apstrāde rada papildu slogu un šīs kautuves bieži nemaz nepieņem individuālu mednieku nomedītos savvaļas medījamos dzīvniekus apstrādei. Tādēļ, lai rastu iespēju palielināt to kautuvju skaitu, kurās atļauts apstrādāt nomedītos savvaļas medījamos dzīvniekus, ir izdarīti grozījumi un noteikumu projektā iekļautas arī kautuves, kas darbojas ar mazāku apjomu un izplata gaļu tikai vietējā tirgū. Pēc grozījumu pieņemšanas palielināsies to uzņēmumu skaits, kuros var apstrādāt nomedītos savvaļas medījamos dzīvniekus, un samazināsies arī nomedīto savvaļas medījamo dzīvnieku transportēšanas attālums līdz kautuvei vai savvaļas dzīvnieku gaļas apstrādes uzņēmumam.  Lai izvairītos no varbūtējiem noteikumu grozījumiem nākotnē, noteikumu projektā vārds “truši” nomainīts pret vārdu “zaķveidīgie”. Sākotnēji noteikumos un noteikumu projektā lietots vārds “truši”, jo tie ir vienīgie zaķveidīgie, kas pašlaik Latvijā tiek kauti kautuvēs.  Patlaban noteikumos Nr. 328 noteikts, ka pēckaušanas veterināro ekspertīzi mājputniem un zaķveidīgajiem var veikt tikai Pārtikas un veterinārā dienesta (turpmāk – dienests) pilnvarots veterinārārsts. Šāda pieeja nelielas kapacitātes kautuvēm rada pārmērīgu slogu, tāpēc nepieciešams noteikt, ka pēckaušanas veterināro ekspertīzi var veikt arī dienesta pilnvarota persona, par to informējot pilnvaroto veterinārārstu. Šāda atkāpe var tikt piemērota, ja kautuves īpašniekam pieder mājputnu un (vai) zaķveidīgo saimniecība, kurā iegūto mājputnu un zaķveidīgo gaļu nelielā apjomā piegādā tieši galapatērētājam vai vietējiem mazumtirdzniecības uzņēmumiem, kas šādu gaļu svaigā veidā piegādā tieši galapatērētājam. Veterinārmedicīnas likuma 4.3 panta otrajā daļā noteikts, ka mājputnu un zaķveidīgo kārtas dzīvnieku gaļas iegūšanai nelielā apjomā pirmskaušanas apskati un pēckaušanas veterināro ekspertīzi atļauts veikt dienesta pilnvarotai personai saskaņā ar normatīvajiem aktiem par mājputnu un zaķveidīgo gaļas apriti nelielā apjomā. Atbilstoši grozījumi par iespēju pirmskaušanas apskati un pēckaušanas veterināro ekspertīzi mājputniem un zaķveidīgajiem, kas paredzēti gaļas iegūšanai nelielā apjomā, ir izdarīti 2018.gadā. (MK 2018. gada 5. novembra noteikumi Nr.681 “Grozījumi Ministru kabineta 2009. gada 8. decembra noteikumos Nr. 1393 "Veterinārās prasības mājputnu un zaķveidīgo gaļas apritei nelielā daudzumā"”), savukārt noteikumi Nr. 328 stājušies spēkā jau 2013. gadā, kad šāds grozījums vēl nebija iekļauts. Tādēļ ir lietderīgi paskaidrot, ka atvieglota prasība par pirmskaušanas apskati un pēckaušanas veterināro ekspertīzi, kā tas norādīts Veterinārmedicīnas likuma 4.3 panta otrajā daļā, attiecas arī uz kautuvēm, kurās iegūto mājputnu un zaķveidīgo gaļu mazā daudzumā realizē vietējā tirgū. Šī grozījuma mērķis ir nodrošināt trešajai personai skaidru un nepārprotamu izpratni. Ja pēckaušanas veterinārajā ekspertīzē dienesta pilnvarotā persona, kura pilnvarota saskaņā ar Ministru kabineta 2009. gada 8. decembra noteikumu Nr. 1393 "Veterinārās prasības mājputnu un zaķveidīgo gaļas apritei nelielā daudzumā" (turpmāk –noteikumi Nr. 1393) 16.4. apakšpunktu (apmācīts uzņēmuma darbinieks), konstatē liemeņa vai subproduktu patoloģiskas pārmaiņas, tos novieto atsevišķi un, ievērojot noteikumus Nr. 1393, ziņo dienesta pilnvarotajam veterinārārstam, kas veic šo liemeņu un subproduktu pēckaušanas veterināro ekspertīzi.  Ar noteikumu projektu netiek ieviestas Eiropas Parlamenta un Padomes Regulas (ES) 2017/625 (2017. gada 15. marts), par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (turpmāk – Oficiālo kontroļu regula), 18. panta 3. punkta prasības. Oficiālo kontroļu regulas prasības attiecināmas uz lielajām atzītajām kautuvēm, bet ne uz kautuvēm, kurās iegūst mājputnu un zaķveidīgo gaļu nelielā daudzumā. Normatīvie akti par dzīvnieku izcelsmes produktu iegūšanu nelielā daudzumā ir dalībvalstu izdotie normatīvie akti, pamatojoties uz Eiropas Parlamenta un Padomes 2004. gada 29. aprīļa Regulas (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku, (turpmāk – regula Nr. 853/2004) 1.panta 3.punkta “d” apakšpunktu, un uz tiem neattiecas regulas Nr. 853/2004 prasības. Oficiālo kontroļu regulas prasības attiecībā uz dzīvnieku izcelsmes pārtikas oficiālo kontroli aptver regulā Nr. 853/2004) noteikto prasību uzraudzību, tādēļ Oficiālo kontroļu regula nav piemērojama attiecībā uz tādiem dzīvnieku izcelsmes produktiem, kuri minēti regulas Nr.853/2004 1.panta 3.punktā un par kuriem ir izstrādāti dalībvalstu nacionālie noteikumi.  Noteikumos Nr. 328 nepieciešami arī redakcionāli grozījumi.  Spēkā esošajos noteikumos tiek lietots vārdu savienojums „fermā audzētu”, bet jaunākajos Eiropas Savienībā un Latvijā pieņemtajos un spēkā esošajos normatīvajos aktos tiek lietots vārdu savienojums „saimniecībā audzētu”. Lai nodrošinātu vienotu izpratni un terminus, ir izdarīts redakcionāls grozījums.  Lai novērstu minētās problēmas, ir sagatavots Ministru kabineta noteikumu projekts „Grozījumi Ministru kabineta 2013.gada 18.jūnija noteikumos Nr.328 „Prasības kautuvēm, kurās nokauto dzīvnieku gaļu mazā daudzumā realizē vietējā tirgū”” (turpmāk – noteikumu projekts). |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz lauksaimniecības dzīvnieku turētājiem, kas darbojas kautuvēs, kurās iegūst gaļu, ko paredzēts izplatīt vietējā tirgū. Patlaban Latvijā ir 14 mazjaudas kautuvju. |
| 2. | Tiesiskā regulējuma ietekme uz tautsaimniecību un administratīvo slogu | Kaut arī nomedītos savvaļas medījamos dzīvniekus nekauj kautuvē, to apstrāde un gaļas iegūšana atzītā kautuvē spēj nodrošināt atbilstošu higiēnas prasību nodrošināšanu. Personām, kas medī savvaļas medījamos dzīvniekus, būs iespēja nogādāt dzīvnieku uz kautuvi apstrādei un gaļas iegūšanai. Iegūto gaļu varēs izplatīt tālāk mazumtirdzniecībā. Paplašinās nomedīto savvaļas medījamo dzīvnieku apstrādes un sadales iespējas. |
| 3. | Administratīvo izmaksu monetārs novērtējums | Administratīvās izmaksas mērķgrupai, ko veido fiziskas personas, gada laikā nepārsniegs 200 *euro*, bet mērķgrupai, ko veido juridiskas personas, gada laikā nepārsniegs 2000 *euro*. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |
|  |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu tika ievietota Ministru kabineta tīmekļvietnē [www.mk.gov.lv](http://www.mk.gov.lv) un Zemkopības ministrijas tīmekļvietnē www.zm.gov.lv sabiedriskajai apspriešanai no **04.06.2020** līdz **18.06.2020**.  Saite: <https://www.zm.gov.lv/zemkopibas-ministrija/arhivetas-apspriesanas/ministru-kabineta-noteikumu-projekts-grozijumi-ministru-kabineta-2013-?id=919>  Komentāri nav saņemti. |
| 2. | Sabiedrības līdzdalība projekta izstrādē | Noteikumu projekts 2020.gada 4. jūnijā elektroniski tika nosūtīts biedrībām „Lauksaimnieku organizāciju sadarbības padome”, „Zemnieku saeima”, „Latvijas lauku konsultāciju centrs”, „Latvijas gaļas ražotāju un pārstrādātāju asociācija”, „Miesnieku un gaļas tirgotāju savstarpējā atbalsta biedrība 2010”, „Latvijas lauku kooperatīvu asociācija” un „Latvijas zemnieku federācija”. |
| 3. | Sabiedrības līdzdalības rezultāti | Saņemts priekšlikums no biedrības „Miesnieku un gaļas tirgotāju savstarpējā atbalsta biedrība 2010”. Sniegts papildu skaidrojums par projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pārtikas un veterinārais dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas, un tā izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs K. Gerhards

Lāce 67027200

[Irita.Lace@zm.gov.lv](mailto:Irita.Lace@zm.gov.lv)